Mads Fuglede (V), 2023-05-02:
Tak for ordet, og tak til ministeren for redegørelsen, som kommer rigtig godt omkring vores forsvars- og beredskabssamarbejde i Norden.
Siden den sidste redegørelse er alt jo blevet vendt på hovedet, fordi krigen er kommet til Europa igen, desværre.
Den brutale og fuldbyrdede invasion af Ukraine er en tragedie, som har påvirket også vores breddegrader, og det har grundlæggende forandret hele den sikkerhedspolitiske situation, at man her har en nation, der forsøger at erobre et naboland under ly af en atomparaply.
Vi mærker krigen i Ukraine, og vi mærker, at Putin tryktester sine nordiske naboer, og vores nordiske naboer reagerer herpå.
For Venstre understreger det vigtigheden af et nordisk sammenhold.
I Norden har vi tradition for et langt og godt samarbejde på rigtig mange områder, også når det gælder forsvars- og beredskabssamarbejdet.
Men det niveau, som vi skal op på nu, er noget, der er historisk, og noget, vi ikke har oplevet siden dronning Margrete I – det er alligevel et stykke tid siden.
Samarbejdet får en ny dimension, når Norden inden længe samles i NATO med Finlands medlemskab og Sveriges kommende ditto af NATO, men også sikkerheden i Norden, Arktis, Østersøregionen og det transatlantiske område får en helt ny dimension nu.
Norden bliver et af de områder, hvor man vil opleve den mest markante inddæmning af Rusland, fordi vi også har hele Ishavet og Arktis under vores område nu.
Det kommer også til at ændre vores forhold internt i Norden.
Finland bliver der, hvor man vil opleve, at man er en frontlinjenation.
Det betyder også, at Danmark skifter til at være et transitland.
Vi vil opleve, at vi skal spille nogle forskellige roller i det nordiske samarbejde.
Vi vil i fællesskab få en forsvarsindustri, hvis vi lægger hele Nordens forsvarsindustrielle kapaciteter sammen, der er på niveau med de allerstørste i Europa.
NATO-udvidelsen, men også afskaffelsen af EU-forbeholdet, som vi i mit parti har kæmpet for, gør det muligt at styrke samarbejdet i Norden endnu mere.
Vi bakker selvfølgelig op om at gribe muligheden for et endnu tættere samarbejde.
Det er helt naturligt for os.
Næste år overtager Danmark formandskabet for NORDEFCO.
Krigen i Ukraine har påvirket NORDEFCOs prioriteter, som i dag er centreret omkring støtte til Ukraine og håndtering af de nye sikkerhedspolitiske udfordringer.
De nordiske lande har sammen søsat fælles tiltag for at støtte Ukraine.
Dermed står vi sammen om at sige fra over for Putins adfærd, ikke kun med ord, men i den grad også med handling.
I forlængelse heraf er vi glade for, at NORDEFCO-samarbejdet nyder stor opbakning, og at vi på tværs af landene er enige om at styrke samarbejdet.
Ud over samarbejdet i NORDEFCO samarbejder de nordiske lande også internationalt, bl.a. i forbindelse med militære øvelsesaktiviteter.
Vi arbejder også bilateralt og trilateralt.
Det er alt sammen med til at styrke sikkerheden i vores region.
Ligeledes er samarbejdet om hjemmeværnet mellem Danmark, Norge og Sverige tæt og udbytterigt.
Vi samarbejder om uddannelses- og øvelsesaktiviteter og har gjort det længe på et sådant niveau, at man kan have på fornemmelsen, at det, der er sket, har vi haft et varsel om i lang tid.
I Venstre ønsker vi et stærkt hjemmeværn, som evner at tiltrække og fastholde frivillige, og derfor bakker vi fuldt op om det nordiske samarbejde på dette område.
På beredskabsområdet samarbejder vi ligeså tæt i Norden om at skabe robuste samfund, der kan forebygge og håndtere kriser, bl.a. via hackersamarbejdet.
Her samarbejder vi aktuelt om tre udviklingsmål.
Det ene er krisestyring, det andet er klimaforandringer, og det sidste er værtsnationsstøtte.
Vi udveksler viden og erfaringer, som kommer alle til gavn.
Afslutningsvis vil jeg understrege, at det er helt afgørende for Venstre, at vi i Danmark opbygger et troværdigt forsvar, beredskab og hjemmeværn, så vi kan tage ansvar for vores egen sikkerhed og modstå kriser.
Her er det også afgørende, at vi har stærke samarbejdsrelationer til vores venner i Norden og selvfølgelig også i resten af Vesten.
Sammen er vi jo trods alt stærkest.
I de nordiske lande har vi et unikt sammenhold på baggrund af vores fælles historie og værdigrundlag, men nu også et fælles trusselsbillede, og vi er meget langt fra den fortid, hvor vi bare tilbage i anden verdenskrig havde én part, der var neutral, og andre var besatte og en fjerde var allieret med Nazityskland.
Sådan er det trods alt ikke længere.
Jorden er gødet for et endnu tættere samarbejde for at løse de udfordringer, vi står over for, og for at styrke vores sikkerhed og beredskab.
Det skal vi handle på, for sådan passer vi bedst på Danmark, og sådan leverer vi et af de væsentligste bidrag til NATO-alliancen.
Tak for ordet.